
Text rozhodnutia
Súd: Krajský súd Bratislava Spisová značka: 1S/221/2011 Identifikačné číslo súdneho spisu: 1011201841 Dátum vydania rozhodnutia: 02. 07. 2014 Meno a priezvisko sudcu, VSÚ: JUDr. Nora Halmová ECLI: ECLI:SK:KSBA:2014:1011201841.6 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Nory Halmovej a členiek senátu JUDr. Moniky Valašikovej, PhD. a JUDr. Zuzany Mališovej, v právnej veci žalobcu: A.L.K. Humenné, spol. s r.o., Štefánikova 22, 066 01 Humenné, IČO: 36471046, právne zastúpený advokátom: JUDr. Ján Spišák, Idanská 17, 040 11 Košice proti žalovanému: Ministerstvo pôdohospodárstva a rozvoja vidieka Slovenskej republiky, Dobrovičova 12, 812 66 Bratislava o preskúmanie zákonnosti rozhodnutia žalovaného č. 45629/2011, 3545/2011-560 zo dňa 9.9.2011, takto r o z h o d o l : Krajský súd v Bratislave napadnuté rozhodnutie žalovaného č. 45629/2011, 3545/2011-560 zo dňa 9.9.2011 v spojení s rozhodnutím Pôdohospodárskej platobnej agentúry č. 500/1906/16754/2010 zo dňa 12.5.2011 zrušuje podľa ust. § 250j ods. 2 písm. c), d) OSP a vec vracia žalovanému na ďalšie konanie. Žalovaný je povinný zaplatiť žalobcovi 66,- €, titulom náhrady súdneho poplatku a na účet právneho zástupcu žalobcu trovy právneho zastúpenia v sume 880,85 €, všetko do 30 dní od nadobudnutia právoplatnosti rozhodnutia. o d ô v o d n e n i e : Žalobou podanou Krajskému súdu v Bratislave v zákonom stanovenej lehote sa žalobca domáhal preskúmania zákonnosti rozhodnutia žalovaného č. 45629/2011,3545/2011-560 zo dňa 09.09.2011, ktorým potvrdil rozhodnutie Pôdohospodárskej platobnej agentúry (ďalej len PPA) č. 500/1906/16754/2010 zo dňa 12.05.2011, ktorým správny orgán prvého stupňa rozhodol o zamietnutí žiadosti žalobcu o priznanie podpory v poľnohospodárstve a rozvoji vidieka formou jednotnej platby na plochu v zmysle § 2 nariadenia vlády SR č. 20/2009 Z.z. o podmienkach poskytovania podpory v poľnohospodárstve formou priamych platieb v znení nariadenia vlády SR č. 155/2009 Z.z. (ďalej len SAPS), formou doplnkovej platby na plochu podľa § 2 nariadenia vlády SR č. 114/2009 Z.z. o podmienkach poskytovania podpory v poľnohospodárstve formou doplnkových národných priamych platieb v rastlinnej výrobe (ďalej len DPP) a formou vyrovnávacieho príspevku v znevýhodnených oblastiach podľa čl. 23 ods. 2 nariadenia Komisie (ES) č. 796/2004, resp. podľa § 57 nariadenia vlády SR č. 499/2008 Z.z. o podmienkach poskytovania podpory podľa programu rozvoja vidieka v znení nariadenia vlády SR č. 121/2009 Z.z. (ďalej len LFA). Žalobca v žalobe uviedol, že v súlade s ust. zákona č. 543/2007 Z.z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka a v súlade s ust. Nariadenia vlády č. 20/2009 Z.z., nariadenia vlády č. 499/2008 Z.z. a nariadenia vlády č. 114/2009 Z.z., ako aj v zmysle príslušných nariadení Komisie (ES) vykonávaných uvedenými vnútroštátnymi právnymi predpismi požiadal o priznanie podpory v poľnohospodárstve a rozvoji vidieka na rok 2010 formou SAP, LFA a DDP na znevýhodnené oblasti v k.ú. D., B., Q. a G., čo žalobca doložil príslušnými žiadosťami a grafickými prílohami doručenými na PPA- RP Michalovce v mesiaci máj 2010. Žalovaný sa v napadnutom rozhodnutí v podstate stotožnil so skutkovým zistením správneho orgánu prvého stupňa PPA spočívajúceho v tom, že žalobca údajne v žiadosti o poskytnutie podpory formou platby SAPS na výmeru 289,05 ha, podpory formou LFA na výmeru 289,05 ha a podpory formou platby DPP na výmeru 2,40 ha, uviedol nadmernú deklaráciu na dieloch pôdnych blokov Q. a preto mu bola priznaná doplnková platba na plochu vo výške 0,00 EUR v zmysle nariadenia vlády SR č. 114/2009 Z.z. o podmienkach poskytovania podpory v poľnohospodárstve formou doplnkových národných priamych platieb v rastlinnej výrobe. Žalobca v žalobe poukazoval aj na skutkový stav veci, podľa ktorého žalobca dostatočne opísal vzniknutý rozdiel vo výmerách na jednotlivých dieloch vo svojich dvoch podaniach zo dňa 06.09.2010. Z čoho vychádza, že žalobca ošetril na dieloch Q. č. XXXX/X-X,XX ha a Q. č. XXXX/X- XX,XX ha a sporné výmery na dieloch Q. č. XXXX-XX,XX ha, Q. č. XXXX/X- X,XX ha, Q. č. XXXX/X- X,XX ha a G. č. XXXX/X-XX,XX ha, ktoré ošetrila bez súhlasu a vedomia žalobcu, spoločnosť ROTAX-ARCH spol. s r.o., a to aj napriek skutočnosti, že na túto plochu má žalobca nájomnú zmluvu s Gréckokatolíckou cirkvou D.. Žalobcom deklarovaná výmera 289,05 ha v jeho žiadosti z 11.05.2010 bola ním ošetrená vo výmere 248,48 ha, na ktorú žiadal podporu a nemohla byť nakoniec ošetrená vo výmere 40,57 ha z dôvodu zrejmého úmyselného zásahu tretej osoby, čo v čase podania žiadosti o podporu žalobca vedieť nemohol. Ďalej podľa žalobcu prvostupňový správny orgán PPA sa nevysporiadal ani s námietkou žalobcu v jeho druhom podaní zo dňa 06.09.2010 označenom ako Špecifikácia nezrovnalostí k Jednotnej žiadosti na rok 2010 - predloženie rozporov, žalobca namietal, že špecifikácia nezrovnalostí neobsahuje správne výmery s tým, že s PPA potvrdené výmery sa nezhodujú so skutočnými hodnotami ošetrenými žalobcom. PPA neodpočítalo výmeru 46,18 ha jednoznačne ošetrenú žalobcom, čím zo strany žalobcu nedošlo k úmyselnej naddeklarácii v rozsahu 35,48 %, ale len k neúmyselnej naddeklarácii zavinenej neskorším konaním tretej osoby v rozsahu 15,97 %. Celkovo z PPA vykázaných naddeklarovaných 86,75 ha žalobca obrobil 43,97 ha a zostáva tak neúmyselná naddeklarácia 42,78 ha, ktorú zdôvodnil žalobca v podaní zo 6.09.2009 doručenom PPA tým, že tretie osoby zrejme zámerne pokosili dotknuté pozemky v nájme žalobcu, čím mu účelovo spôsobili ťažkosti pri deklarácii. Ďalej podľa žalobcu prvostupňový správny orgán PPA sa nevysporiadal ani s námietkou žalobcu v jeho podaní zo dňa 04.02.2011, v ktorom žalobca navrhoval opätovné vykonanie navrhovaných dôkazov, kto sporné diely a spornú výmeru v skutočnosti obrobil. PPA ani žalovaný teda v konaní nevykonali riadne dokazovanie na zistenie skutočného stavu veci a nevyužili postup podľa ust. § 34 ods. 1 správneho poriadku. Žalobca namietal, že PPA nesprávne aplikovala § 11 ods. 3 nariadenia vlády SR č. 20/2009 Z.z. a § 4 ods. 9 nariadenia vlády SR č. 114/2009 Z.z. a už neplatný čl. 23 ods. 2 nariadenia (ES) č. 796/2004, ktorých použitie žalobca ako nesprávne namieta, pričom má za to, že má plný nárok na dotačné tituly uvedené v napadnutom rozhodnutí žalovaného. Žalobca ďalej je toho názoru, že rozhodnutie MPRV č. 45629/2011 z 09.09.2011 považuje za nezákonne vydané v rozpore so správnym poriadkom. Žalobcovi totiž nebolo umožnené vyjadriť sa k jeho podkladu i k spôsobu jeho zistenia, prípadne navrhnúť jeho doplnenie, čo by žalobca vykonal. Žalovaný síce formálne vyzval žalobcu na uplatnenie práva podľa § 33 ods. 2 správneho poriadku listom č. 43685/2011 z 15.08.2011, ktorým nepredĺžil nepostačujúcu a neprimeranú lehotu 7 dní, ktorú stanovil žalobcovi na vyjadrenie sa k podkladu jeho rozhodnutia a nevykonal navrhované dokazovanie výsluchom označených svedkov I.. V. X., I. I. a žalobcu. Podľa žalobcu žalovaný na vec nesprávne aplikoval právny predpis EÚ nariadenie Komisie (ES) č. 796/2004, ktorý bol zrušený nariadením komisie (ES) č. 1122/2009 z 30. novembra 2009, ktorým sa ustanovujú podrobné pravidlá vykonávania nariadenia Rady (ES) č. 73/2009, pokiaľ ide o krížové plnenie, moduláciu a integrovaný správny a kontrolný systém v rámci schém priamej podpory pre poľnohospodárov ustanovených uvedeným nariadením, ako aj podrobné pravidlá vykonávania nariadenia Rady (ES) č. 1234/2007, pokiaľ ide o krížové plnenie v rámci schémy podpory ustanovenej pre odvetvie vinohradníctva a vinárstva, účinný od 9.12.2009. Žalobca poukázal aj na to, že skutkový stav veci ohľadom vzniknutých rozdielov vo výmerách žalobca opísal dostatočne vo svojom podaní zo dňa 6.09.2010 označenom ako Špecifikácia nezrovnalostí - zaslanie, kde uviedol, ktoré diely ošetroval žalobca a ako vznikol rozdiel naddeklarácie. Týmto stavom v tvrdeniach žalobcu sa však správne orgány obidvoch stupňov vôbec nezaoberali, čím postupovali v rozpore s ust. § 3 ods. 4 a § 32 ods. 1 správneho poriadku. Správne orgány obidvoch stupňov mali na základe námietok žalobcu preveriť znovu skutkový stav veci v plnom rozsahu a vykonať šetrenie ohľadom užívania sporných dielov zistených krížovými kontrolami a kontrolou na mieste (ďalej aj len KNM), čoho výsledkom malo byť zistenie, či žalobca je, alebo nie je užívateľom sporných dielov, pretože doklady predložené žalobcom majú vypovedaciu schopnosť pri určovaní právneho vzťahu k sporným dielom zisteným krížovými kontrolami a KNM. Podľa názoru žalobcu rozhodujúce pre zistenie skutkového stavu veci malo byť vykonané riadne zisťovanie správnych orgánov, kto sporné diely a spornú výmeru v skutočnosti obrobil, čo žalobca dostatočne v konaní preukázal správnemu orgánu prvého stupňa PPA a čo navrhoval preukázať ďalšími dôkazmi, ktoré správne orgány nevykonali. Žalobca tiež namietal postup správneho orgánu z dôvodu, že ešte pred výkonom kontroly na mieste listom - Námietka zaujatosti zamestnancov správneho orgánu v konaní č. 500/1260/2013/2010 o priznaní podpôr v roku 2010 zaevidovaným platobnou agentúrou pod č. 1741/2010 z 22.11.2010 namietal vykonanie kontroly na mieste konkrétnymi zamestnancami platobnej agentúry v zmysle § 9 správneho poriadku a uviedol, že kontrola na mieste z 10.12.2010 sa uskutočnila bez jeho prítomnosti, bez reálnej možnosti žalobcu preukázať fyzicky a tiež aj dokladovo skutočný stav veci v obhospodarovaní a užívaní sporných poľnohospodárskych pozemkov. Žalobca takýto postup považuje za nesprávny a nezákonný a zrejme účelový a zistenia uvedené v Správe o kontrole na mieste z 10.12.2010 považuje za neobjektívny podklad pre rozhodnutie správneho orgánu o žiadosti žalobcu o priznanie podpôr v poľnohospodárstve. Takťiež namieta, že pred vydaním napadnutého rozhodnutia nebolo žalobcovi umožnené vyjadriť sa k jeho podkladu i k spôsobu jeho zistenia, prípadne navrhnúť jeho doplnenie, čo pokladá za rozpor s ust. § 33 ods. 2 O.s.p. Nezákonnosť tohto žalobou napadnutého rozhodnutia a postupu žalovaného vidí žalobca najmä v tom, že žalovaný svojím postupom v konaní pri vydaní napadnutého rozhodnutia nepostupoval v súlade s právnymi predpismi a to najmä zákonom a nariadeniami vlády SR č. 543/2007 Z.z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka a nariadením vlády SR č. 499/2008 Z.z. o podmienkach poskytovania podpory podľa programu rozvoja vidieka, ako aj s príslušnými nariadeniami Komisie (ES) a Rady (ES) a to najmä Komisie (ES) č. 1975/2006, č. 1973/2004, č. 796/2004 a Rady (ES) č. 1782/2003 a tiež aj ust. § 3 ods. 1,2,4, § 32 ods. 1, 2, § 33 ods. 1, 2, § 46 správneho poriadku, nezistil správne skutkový stav veci a nesprávne aplikoval na vec sa vzťahujúcu hmotnoprávnu ako aj procesnú úpravu v právnom poriadku SR a EÚ/ES a vo veci vyslovil nesprávny právny záver. Žalobca navrhoval, aby súd napadnuté rozhodnutie žalovaného a prvostupňové rozhodnutie zrušil a vec vrátil žalovanému na ďalšie konanie. Žalovaný v písomnom vyjadrení k žalobe doručenom tunajšiemu súdu dňa 13.01.2012 uviedol, že preskúmaním napadnutého rozhodnutia zistil, že PPA pri zisťovaní skutkového stavu veci vychádzala z vykonaných kontrol v súlade s nariadením ES č. 1122/2009 a správnym poriadkom. Podkladom pre vydanie napadnutého rozhodnutia bola administratívna kontrola zo dňa 08.06.2010 a 14.06.2010, upravená ,,Špecifikácia nezrovnalostí“, vyjadrenie žalobcu a ,,Správa z kontroly na mieste“ z 01.03.2010, na základe ktorej platobná agentúra v súlade s nariadením ES č. 1122/2009 a správnym poriadkom stanovila výmery pôdnych blokov. Žalovaný k námietke žalobcu, že v žiadosti naddeklaroval 40,57 ha konštatoval, že v súlade sčl. 124 nariadenia ES č. 73/2009 a v nadväznosti na § 2 ods. 2 písm. e) nariadenia vlády č. 20/2009 bol žalobca povinný mať všetky deklarované diely pôdnych blokov k dispozícii najneskôr k 31. máju kalendárneho roka, resp. v prípade platného doplnenia žiadosti ku dňu podania návrhu na doplnenie žiadosti a počas celého obdobia v roku podania žiadosti. Žalobcovým stiahnutím dielov pôdnych blokov Q. XXXX/X, XXXX/X, XXXX/X, G. XXXX/X na X,XX ha bol v súlade s nariadením ES č. 1122/2009 odstránený rozpor na predmetných dieloch pôdnych blokov po administratívnej kontrole z 08.06.2010 a administratívnej kontrole z 14.06.2010. Žalovaný má z uvedených dôvodov za to, že zistenie skutkového stavu obhospodarovania dielov pôdnych blokov Q. na ktorých nebol rozpor v deklarovaných plochách odstránený po administratívnej kontrole z 08.06.2010, 14.06.2010 a bolo dostatočné z ohľadom na vykonanú kontrolu na mieste z 10.12.2010. Zastáva tiež právny názor, že vykonanie dôkazov navrhovaných žalobcom nebolo potrebné vzhľadom na skutočnosť, že správny orgán- PPA spoľahlivo zistil stav obhospodárenia dielov pôdnych blokov výsluchom svedkov podľa § 34 správneho poriadku by nijakým spôsobom nemenilo skutočnosť, že žalobca postupoval v rozpore s legislatívou pre oblasť priamych platieb a neumožnil vykonanie KNM. Uvedenú požiadavku žalobcu uvedenú v liste zaevidovanom pod č. 500/1260/2013/2010 z 29.10.2010 totiž nemožno abstrahovať od ostatných skutkových a právnych skutočností, t.j. že žiadateľ postupoval v rozpore s čl. 23 ods. 2 nariadenia (ES) č. 1122/2009. Žalovaný zároveň poukázal na skutočnosť, že Hlava III nariadenia (ES) č. 1122/2009 stanovuje procesný postup zisťovania skutočného vykonávania poľnohospodárskej činnosti zo strany žiadateľa o priame platby. Na overenie podmienok oprávnenosti poskytnutia priamych platieb využíva príslušný orgán - platobná agentúra kontroly. Vykonaním dokazovania výsluchom svedkov podľa § 34 správneho poriadku nemožno overovať podmienky oprávnenosti poskytnutia priamych platieb. K námietke žalobcu, že vo svojej žiadosti neúmyselne naddeklaroval 46,18 ha a ktorú zdôvodnil vo svojom podaní z 06.10.2009 tým, že „tretie osoby zrejme zámerne pokosili dotknuté pozemky“ žalovaný uviedol, že v súlade s ust. čl. 124 nariadenia (ES) č. 73/2009 musí mať žiadateľ o priame platby všetky ním deklarované kultúrne diely (ďalej aj len KD) uvedené v žiadosti k dispozícii počas celého obdobia v roku podania žiadosti. Zároveň žalovaný k „neúmyselnému naddeklarovaniu" žalobcu uviedol, že žiadateľ po stiahnutí časti ním deklarovaných KD uvedených v žiadosti po vykonaní kontrol (administratívnych alebo na mieste) potvrdzuje, že deklarované KD uvedené v žiadosti v roku podania žiadosti neobhospodaroval. Uvedená skutočnosť priamo vyplýva z obsahového znenia nariadenia (ES) č. 1122/2009, o čom by žalobca ako žiadateľ mal vedieť, keďže podaním žiadosti na rok 2010 vyhlásil, že sú mu známe podmienky poskytovania jednotlivých podpôr a je si vedomý požiadaviek vzťahujúcich sa na pomoc. Žalovaný uviedol, že bola platobnou agentúrou nepochybne preukázaná nadmerná deklarácia na dieloch pôdnych blokov Q. XXXX/X, Q. XXXX/X, Q. XXXX/X, Q. XXXX/X, G. XXXX/X o celkovej výmere 75,70 ha, čo tvorí percentuálny rozdiel 35,48%, z uvedeného jednoznačne vyplýva, že schválenie poskytnutia podpory formou platby LFA bolo v súlade s obsahovým znením čl.16 nariadenia (ES) č. 1975/2006, kde sa uvádza, že ak je rozdiel väčší ako 20% určenej plochy, žiadna pomoc na plochu sa v prípade príslušnej skupiny plodín neposkytuje. Žalovaný sa taktiež nestotožňuje s námietkou žalobcu, že platobná agentúra rozhodla napadnutým rozhodnutím v rozpore s § 33 ods. 2 správneho poriadku, čo odôvodnil preskúmaním oznámenia, ktoré bolo žalobcovi oznámené 02.09.2010, taktiež správ z kontrol na mieste z 10.12.2010 a z 01.03.2011 a zistil, že žalobcovi bolo v súlade s citovaným ustanovením správneho poriadku a v nadväznosti na nariadenie vlády č. 1122/2009 platobnou agentúrou umožnené vyjadriť sa k všetkým podkladom napadnutého rozhodnutia, čo však žalobca nevyužil. Vzhľadom na to, že žaloba neobsahuje žiadne také skutočnosti, ktorými by sa správny orgán nezaoberal, žalovaný zastáva názor, že rozhodnutie PPA č. 500/1906/16754/2010 zo dňa 12.05.2011 a rozhodnutie žalovaného č. 45629/2011, 3545/2011-560 zo dňa 09.09.2011 bolo vydané na základe dostatočne zisteného skutkového stavu veci a v súlade s právnymi predpismi. Žalovaný vzhľadom na vyššie uvedené skutočnosti žiadal, aby súd žalobu zamietol. Krajský súd v Bratislave, ako súd vecne a miestne príslušný (§ 246 ods. 1, § 246a ods. 1 OSP), preskúmal na nariadenom pojednávaní napadnuté rozhodnutie, ako aj konanie, ktoré mu predchádzalo podľa § 247 ods. 1 a nasl. O.s.p. a dospel k záveru, že napadnuté rozhodnutie aj postup správnych orgánov boli v súlade so zákonom. Podľa ust. § 244 ods. 1 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, teda najmä s hmotnými a procesnými administratívnymi predpismi. V intenciách citovaného ustanovenia § 244 ods. 1 OSP súd preskúmava aj zákonnosť postupu správneho orgánu, ktorým sa rozumie aktívna činnosť správneho orgánu podľa procesných a hmotno-právnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia. Podľa § 250i ods. 1 O.s.p. pri preskúmavaní zákonnosti rozhodnutia je pre súd rozhodujúci skutkový stav, ktorý tu bol v čase vydania napadnutého rozhodnutia. Súd môže vykonať dôkazy nevyhnutné na preskúmanie napadnutého rozhodnutia. Z obsahu administratívneho spisu súd zistil, že žalobca dňa 11.05.2010 predložil na Regionálnom pracovisku platobnej agentúry v Michalovciach jednotnú žiadosť o podporu na rok 2010 formou SAPS, DPP a LFA a deklaroval výmeru na SAPS 289,05 ha, na DPP 2,40 ha a na LFA 289,05 ha. Krížovými kontrolami na žiadosti boli správnym orgánom zistené nezrovnalosti v užívanej výmere na KD Q. XXXX/ X, Q. XXXX/X, Q. XXXX/X, Q. 67XX/X, Q. XXXX/X a G. XXXX/X. O zistených nezrovnalostiach zaslala PPA žalobcovi „Oznámenie o nezrovnalostiach vo výmerách" č. 500/1260/2013/2010 z 16.09.2010. Žalobca bol požiadaný pôvodne uvádzané výmery v žiadosti potvrdiť na výmery zodpovedajúce skutočnosti do 10 dní od doručenia oznámenia o nezrovnalostiach vo výmerách v priloženej „špecifikácii nezrovnalostí“ v časti ,,potvrdená výmera“. Zároveň bol upozornený, že ak do stanoveného termínu nepredloží upravenú ,,špecifikáciu nezrovnalostí“, bude PPA považovať zistené výmery uvedené v časti ,,stanovená plocha“ ako jeden z podkladov pre rozhodnutie. Z obsahu spisu mal súd za preukázané, že žalobca v stanovenej lehote písomne reagoval na predmetné oznámenie a na KD Q. XXXX/X potvrdil užívanie výmery 4,40 ha, čo je o 0,76 ha menej ako deklarovaná výmera v žiadosti 5,16 ha, na KD Q. XXXX/X potvrdil, že užíva výmeru 28,50 ha, čo je o 12,52 ha menej ako deklarovaná výmera v žiadosti 41,02 ha; na KD Q. XXXX/X, XXXX/X, XXXX/X a G. XXXX/X potvrdil výmeru 0,00 ha. Dňa 10.12.2010 vykonala platobná agentúra u žalobcu kontrolu na mieste podľa kapitoly II nariadenia (ES) č. 1122/2009, kde vykonala meranie dielov pôdnych blokov Q., na ktorých nebol rozpor v deklarovaných plochách odstránený po administratívnej kontrole z 08.06.2010 a administratívnej kontrole z 14.06.2010. Následne platobná agentúra ,, Správu z kontroly na mieste“ žalobcovi oznámila 14.01.2011. Žalobca listom ,,Vyjadrenie k Správe z kontroly na mieste z 10.12.2010 v konaní o priznanie podpôr v poľnohospodárstve za rok 2010“ z 04.02.2011 predloženým a zaevidovaným platobnou agentúrou pod č. 2685/500/372 z 09.02.2011 namietal nesprávne stanovenie výmerov pôdnych blokov Q. a neumožnenie účasti žalobcu na kontrole na mieste z 10.12.2010. PPA rozhodnutím č. 500/1906/16754/2010 z 12.05.2011 rozhodla o neschválení poskytnutia podpory formou platieb SAPS, DPP a LFA. Žalobca podal v zákonnej lehote dňa 10.06.2011 odvolanie voči rozhodnutiu č. 500/1906/16754/2010 z 12.05.2011, o ktorom žalovaný rozhodol rozhodnutím č.45629/2011, 3545/2011-560 z 09.09.2011 tak, že zrušil rozhodnutie PPA č. 500/2343/16922/2009 z 29.03.2010 z dôvodu nesprávneho posúdenia skutkového a právneho stavu veci a vec vrátil PPA na nové konanie a rozhodnutie. PPA následne opätovne rozhodla rozhodnutím č. 500/2343/17360/2009 z 30.07.2010 o neschválení poskytnutia podpory. Žalobca podal dňa 20.08.2010 odvolanie voči rozhodnutiu PPA č. 500/2343/17360 z 30.07.2010. Žalovaný napadnutým rozhodnutím odvolanie žalobcu zamietol a potvrdil rozhodnutie prvostupňového správneho orgánu. Podľa čl. 7 ods. 2 druhá veta Ústavy SR, právne záväzné akty Európskych spoločenstiev a Európskej únie majú prednosť pred zákonmi Slovenskej republiky. Podľa čl. 124 nariadenia (ES) č. 73/2009 okrem prípadu vyššej moci alebo mimoriadnych okolností musia byť pozemky uvedené v prvom pododseku k dispozícii poľnohospodárom k dátumu stanovenému členským štátom, ktorý nie je neskorší ako dátum stanovený týmto členským štátom na zmenu a doplnenie žiadosti o podporu. Podľa čl. 23 ods. 1 nariadenia (ES) č. 1122/2009, administratívne kontroly a kontroly na mieste uvedené v tomto nariadení sa majú vykonať takým spôsobom, aby zaistili účinné overenie dodržiavania podmienok, podľa ktorých sa vyplácajú podpory a požiadaviek a príslušných štandardov krížového plnenia. Podľa čl. 28 ods. 2 a) nariadenia (ES) č. 1122/2009, administratívnymi kontrolami uvedenými v článku 20 nariadenia (ES) č. 73/2009 sa umožňuje zistenie nezrovnalostí, najmä automatizovanými počítačovými prostriedkami vrátane krížových kontrol deklarovaných platobných nárokov a deklarovaných parciel v uvedenom poradí s cieľom predísť neoprávnenému viacnásobnému prideleniu tej istej pomoci v rovnakom kalendárnom alebo hospodárskom roku a predísť príslušná žiadosť o podporu sa odmietne, ak poľnohospodár alebo jeho zástupca zabránia, aby sa uskutočnila kontrola na mieste. Podľa čl. 26 ods. 1 nariadenia (ES) č. 1122/2009 administratívne kontroly a kontroly na mieste ustanovené v tomto nariadení sa vykonávajú takým spôsobom, aby sa zaistilo efektívne overenie dodržiavania podmienok, podľa ktorých sa poskytuje pomoc, a požiadaviek a noriem rozhodujúcich pre krížové plnenie. Podľa § 2 ods. 2 písm. e) nariadenia vlády SR č. 20/2009 podpory v poľnohospodárstve formou jednotnej platby na plochu možno poskytnúť žiadateľovi, ak poľnohospodárska pôda je mu k dispozícii k 31.máju kalendárneho roka. Podľa § 2 ods. 2 písm. e) nariadenia vlády SR č. 20/2009 jednotnú platbu na plochu možno poskytnúť žiadateľovi, ak poľnohospodárska pôda má viditeľne označené a vymedzené hranice, ak nie je prirodzene ohraničená. Podľa čl. 27 ods. 1 prvá veta nariadenia (ES) č. 1122/2009 kontroly na mieste sa môžu oznámiť vopred pod podmienkou, že účel kontroly neohrozí. Podľa čl. 87 nariadenia (ES) č. 1122/2009, toto nariadenie nadobúda účinnosť siedmym dňom po jeho uverejnení v Úradnom vestníku Európskej únie. Uplatňuje sa na žiadosti o poskytnutie pomoci týkajúce sa hospodárskych rokov alebo prémiových období začínajúcich od 1. januára 2010. Podľa § 3 ods. 1 správneho poriadku, správne orgány postupujú v konaní v súlade so zákonmi a inými právnymi predpismi. Sú povinné chrániť záujmy štátu a spoločnosti, práva a záujmy fyzických osôb a právnických osôb a dôsledne vyžadovať plnenie ich povinností. V ust. § 3 správneho poriadku sú zakotvené zásady správneho konania, ktoré majú rozhodujúci význam pri aplikácii jednotlivých ustanovení správneho poriadku a pri ich výklade. Zásada materiálnej pravdy je upravená najmä v ust. § 3 a ďalej konkretizovaná v ust. § 36 a 46. Táto zásada vyjadruje požiadavku, podľa ktorej správny orgán je povinný zistiť skutočný stav v prejednávanej veci. Na tento účel si musí správny orgán obstarať dôkazy o všetkých rozhodujúcich skutočnostiach bez ohľadu na to, v prospech koho svedčia. Vyhodnotenie dôkazov musí správny orgán náležite odôvodniť v odôvodnení rozhodnutia. Súd zistil, že správny orgán sa nedôsledným spôsobom riadil vyššie citovaným ust. § 3 správneho poriadku, nakoľko v prvostupňovom konaní nevykonal dôkazy navrhované žalobcom a to nevyhodnotil dôkazy, ktorými žalobca poukazuje na obrábanie výmery poľnohospodárskej pôdy a to výkazy prác so záznamom výjazd traktorov. Pri vydávaní prvostupňového rozhodnutia prvostupňový správny orgán neumožnil žalobcovi vyjadriť sa k podkladom i k spôsobu jeho zistenia, prípadne navrhnúť jeho doplnenie pred vydaním uvedeného rozhodnutia. Podľa § 47 ods. 1 veta prvá správneho poriadku, rozhodnutie musí obsahovať výrok, odôvodnenie a poučenie o odvolaní. Podľa § 47 ods. 3 správneho poriadku, v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodol a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Z vyššie citovaného ustanovenia vyplýva, že zákon ustanovuje obsahové náležitosti odôvodnenia. V odôvodnení musí správny orgán hlavne reagovať na návrhy, námietky a vyjadrenia účastníkov konania k podkladu rozhodnutia. Správny orgán v ňom musí uviesť nielen hodnotenie dôkazov, ktoré vykonal, ale aj reagovať na pripomienky, návrhy a vyjadrenia účastníkov konania, i keď ich pri svojom rozhodovaní nebral do úvahy. Odôvodnenie musí poskytovať skutkovú a právnu oporu výroku rozhodnutia. Z predloženého rozhodnutia prvostupňového správneho orgánu č. 500/1906/16754/2010 zo dňa 12.5.2011 je nesporné, že prvostupňový správny orgán sa vyššie citovaným zákonným ustanovením dôsledne neriadil, pretože v ňom úplne absentuje odôvodnenie. Odôvodnenie obsahuje len vymenovanie zákonných ustanovení a nariadení Rady (ES), ktorými sa prvostupňový správny orgán v konaní riadil. Neobsahuje však žiaden podrobný opis podstaty vety, chýba v ňom úplne rozbor dôkazov, ako aj ostatných podkladov potrebných pre rozhodnutie a vôbec sa nezaoberá navrhnutými dôkazmi zo strany žalobcu a taktiež tu chýba správna úvaha. Druhostupňové konanie takéto rozhodnutie potvrdil. Je zrejmé, že žalovaný v tomto prípade nekonal v súčinnosti so žalobcom, nevykonal dôkladné šetrenie za účelom oprávneného hospodárenia žalobcu na sporných pozemkoch a nevysporiadal sa tiež s dôkazmi, ktoré sa týkali predložených výkazov prác. Súd poukazuje, že v prvom podaní zo dňa 6.9.2010, v odpovedi na list PPA č. 500/1260/2013/2010 zo dňa 16.8.2010 označenom ako „Špecifikácia nezrovnalostí - zaslanie“, žalobca uviedol sporné výmery, ktoré žalobca ošetril na dieloch Q. - 41,02 ha (spolu 46,18 ha) a sporné výmery na dieloch Q. č. XXXX - 12,55 ha, Q. č. XXXX/X - 8,79 ha, Q. č. 67XX/ X - 0,72 ha a G. č. XXXX/X - 18,51 ha, ktoré ošetrila bez súhlasu a vedomia žalobcu, ktorý to pri podaní žiadosti o podaní podpory zo dňa 11.5.2010 nemohol vôbec predpokladať, spoločnosť ROTAX - ARCH, spol. s r.o. a to aj napriek skutočnosti, že na túto plochu mal žalobca nájomnú zmluvu s Grécko-katolíckou cirkvou Vírava (spolu 40,57 ha). Žalobcom v jeho žiadosti z 11.5.2010 deklarovaná výmera 289,05 ha bola ním ošetrená vo výmere 248,48 ha, na ktorú žiadal podporu a nemohla byť nakoniec ošetrená len vo výmere 40,57 ha z dôvodu zrejmého úmyselného zásahu tretej osoby, čo v čase podania žiadosti o podporu žalobca vedieť nemohol. Týmto podaním zo dňa 6.9.2010 žalobca teda úplne rozporoval špecifikáciu nezrovnalostí použitú PPA. V druhom podaní zo dňa 6.9.2010 označenom ako „Špecifikácia nezrovnalostí k Jednotnej žiadosti na rok 2010 - predloženie rozporov“, žalobca v prílohe predložil ním upravenú špecifikáciu nezrovnalostí datovanú PPA zo dňa 16.8.2010, kde uviedol, že špecifikácia nezrovnalostí neobsahuje správne výmery s tým, že PPA potvrdené výmery sa nezhodujú so skutočnými hodnotami ošetrenými žalobcom. V tomto podaní okrem iného žalobca uviedol, že ním skutočne ošetrené výmery, vie kedykoľvek deklarovať a preukázať výkazmi jázd, fotodokumentáciou výkonov a výpoveďami jeho zamestnancov a žiadal PPA s poukazom na ust. § 32 ods. 1, 2 a § 33 ods. 1 a 2 zákona č. 71/1967 Zb., aby stav skontrolovala opätovne, na mieste a poukázal na skutočnosť, že nie je na mieste zníženie podpory ani PPA uvažovanú sankciu dan, ani vykazovanie inej chyby žalobcovi. Nájomná zmluva žalobcu s Grécko-katolíckou cirkvou D., prvé podanie žalobcu zo dňa 6.9.2010, druhé podanie žalobcu zo dňa 6.9.2010 a žalobcom upravená špecifikácia nezrovnalostí zo dňa 16.8.2010 sú priložené k odvolaniu žalobcu. Súd je názoru, že s PPA vykázanej naddeklarácie v špecifikácii platieb pripojenej k napadnutému rozhodnutiu bolo treba odpočítať výmeru 46,18 ha, jednoznačne ošetrenú žalobcom, čím zo strany žalobcu nedošlo k úmyselnej naddeklarácii v rozsahu 35,48 %, ale len k neúmyselnej naddeklarácii zavinenej neskorším konaním tretej osoby v rozsahu 15,97 %. V tomto smere žalovaný nesprávne na vec aplikoval predpisy a nariadenia EÚ/ES. Zamestnanci RP - PPA Michalovce konajúci o žiadosti žalobcu č. 7270010230 o priznaní jednotnej platby na plochu, doplnkovej platby na plochu a vyrovnávacieho príspevku v znevýhodnených oblastiach vykonali dňa 10.12.2010 kontrolu na mieste, ktorej konanie oznámila osoba, ktorá sa predstavila ako pracovník PPA - RP Michalovce telefonicky vo večerných hodinách dňa 9.12.2010 konateľovi žalobcu V.. N. S.. N. S. sa mal ako štatutárny zástupca žalobcu dňa 10.12.2010 zúčastniť vopred stanoveného súdneho pojednávania na Okresnom súde Humenné sp.zn. 17C 61/2007 v dopoludňajších hodinách v spore so Slovenským pozemkovým fondom o neplatnosť nájomnej zmluvy, kde bolo v tom čase už po dobu 3 rokov súdom riešené aj sporné právo užívania k niektorým poľnohospodárskym pozemkom, túto vec oznámil zamestnancovi PPA RP Michalovce s tým, že sa tejto kontroly na mieste z objektívnych dôvodov zúčastniť nemôže, pretože jeho prítomnosť na pojednávaní pred súdom je nevyhnutná a iného zástupcu poveriť účasťou na kontrole už nemôže, keďže všetky relevantné doklady a informácie má k dispozícii a môže poskytnúť len on, čo mu zopakoval aj v telefonickom rozhovore dňa 10.12.2010 v dopoludňajších hodinách. O dokladovanej kontrole v čase od 10.00 hod. do 10,45 hod. a v čase od 15.00 hod. do 19.00 hod. nebol konateľ žalobcu zamestnancami PPA RP Michalovce upovedomený, mal za to, že KNM sa uskutoční len v čase, kedy bola jeho prítomnosť na súde nevyhnutná. Napriek uvedenej skutočnosti PPA RP Michalovce vykonala kontrolu na mieste dňa 10.12.2010 presne v čase prítomnosti V.. N. S. na pojednávaní pred súdom, teda jej postup je v rozpore s ust. § 41 a ust. § 18 ods. 3 zákona č. 71/1967 Zb. Aj z tohto dôvodu je následne správa z KNM zo dňa 9.12.2010 nepresná a obsahuje nezrovnalosti úplne v rozpore so skutočným stavom veci. Súd má ďalej z administratívneho spisu preukázané, že správa s takýmto spôsobom bez účasti žalobcu vykonanej KNM bola doručená žalobcovi dňa 14.1.2011, ku ktorej podal na PPA vyjadrenie podaním zo dňa 9.2.2011, v ktorom okrem iného uviedol, že na strane 8/9 v položke č. 32 lokalita Q., diel XXXX/X došlo k úprave deklarovaných výmer na žalobcom obrobených TTP z 31,02 ha na 11,05 ha a v položke č. 33 lokalita Q. došlo k úprave deklarovaných výmer na žalobcom obrobených TTP z 5,16 ha na 0,22 ha, pričom vyjadril, že s takýmto postupom nesúhlasí, pretože uvedené plochy ošetril žalobca a nie tretia osoba. Ďalej uviedol, že ďalšia nezrovnalosť a nesprávnosť je u položky č. 29 Q. diel XXXX/X, kde je pre žalobcu vykázaná len výmera 2,66 ha, ktorú síce nakoniec deklaroval, avšak následne túto plochu TTP bol nútený žalobca sám ošetriť (pokosiť) celú vo výmere 8 ha, pretože zostala nepokosená, pritom ju nevykázal v špecifikácii nezrovnalosti, teda zrejme niekto iný si uplatnil nárok na podporu ním neošetrenej výmery. Súd ďalej poukazuje, že žalobca v podaní zo dňa 4.2.2011 poukázal na skutočnosť, že vzhľadom ku skutočnosti, že v Prílohe č. 1 k Správe KNM zo dňa 10.12.2010 je na strane č. 6/7 uvedené, že spoločnosť RODAX -ARCH, spol. s r.o. na diele č. XXXX/X vo štvorci Q. obhospodarovala vyššie v tejto prílohe nešpecifikovaný pozemok jeho pokosením a pozberaním sena, uvádza žalobca, že diel č. XXXX/X má celkovú výmeru 91 ha, je preto zrejmé, že nad spornú výmeru 41,02 ha mohla táto spoločnosť plochy ošetrovať, avšak nie plochy deklarované a ošetrené žalobcom, na čom trvá a čo by žalobca v prípade umožnenia účasti na riadne vopred písomne zvolanej kontrole na mieste aj preukázal. Súd je názoru, že zistenia uvedené v správe o kontrole na mieste zo dňa 10.12.2010 sú nesprávne a táto správa nemôže byť objektívnym podkladom pre rozhodnutie správneho orgánu o žiadosti žalobcu o prejednanie podpôr v poľnohospodárstve. Súd je názoru, že PPA v konaní nevykonala riadne dokazovanie na zistenie skutočného stavu veci, nevyužila postup podľa ust. § 34 ods. 1 správneho poriadku, správny orgán v konaní nevykonal riadne krížovú kontrolu a nevykonal riadne ani kontrolu na mieste. Krajský súd v Bratislave dospel k záveru, že námietky uvedené v žalobe odôvodňujú zrušenie napadnutých rozhodnutí, a preto rozhodnutie žalovaného aj prvostupňového správneho orgánu zrušil podľa ust. § 250j ods. 2 písm. c), d) OSP a vec vrátil žalovanému na ďalšie konanie. Podľa § 250j ods. 6 OSP správne orgány sú viazané právnym názorom súdu. O trovách konania bolo rozhodnuté podľa ust. § 250k ods. 1 OSP tak, že úspešnému žalobcovi súd priznal trovy konania, ktoré predstavujú zaplatený súdny poplatok vo výške 66,- € a trovy právneho zastúpenia - prevzatie a príprava zastúpenia v roku 2011 - 123,50 €, návrh na začatie konania v roku 2011 - 123,50 €, účasť na pojednávaní 12.6.2014 - 134,00 €, spolu 381,- €. Hotové výdavky - § 16 ods. 3 vyhlášky č. 655/2004 Z.z. 2x režijný paušál 7,41 € = 14,82 €, 1 x režijný paušál 8,04 € = 8,04 €, spolu 22,86 €. Hotové výdavky a náhrada za stratu času § 16 ods. 4, § 17 ods. 1 vyhlášky č. 655/2004 Z.z., pojednávanie dňa 12.6.2014. Cestovné výdavky za cestu Košice - Bratislava a späť, vzdialenosť 400 km x 2 = 800 km x 1 pojednávanie = 800 km. Cena benzínu 1,51 €/l. Priemerná spotreba podľa technického preukazu je 7,4 l/100 km. 800 x náhrada za používanie OMV 0,183 € = 146,40 €. 800 x 0,074 x 1,51 €/l = 89,39 €, hotové výdavky spolu 235,79 €. Strata času cesta tam 4 hodiny 29 minút = 13,40 x 9 = 120,60 x 1 pojednávanie = 120,60 €. Cesta späť 4 hodiny 29 minút 13,40 x 9 = 120,60 € x 1 pojednávanie = 120,60 €. Náhrada za stratu času 241,20 €. Trovy právneho zastúpenia predstavujú 880,85 €. Senát krajského súdu prijal predmetné rozhodnutie pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1011201841.6 (dáta aktuálne k 11. 11. 2026). Záväzné je znenie zverejnené súdom.




